ตลาดเอเชียแดงทั้งกระดาน หลังดาวโจนส์ดิ่ง 400 จุด วิตกสงครามการค้าจีน-สหรัฐ
ตลาดหุ้นเอเชียแดงทั้งกระดาน รับดาวโจนส์ดิ่ง 400 จุด วิตกสงครามการค้าสหรัฐ-จีน
3 เม.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ โดยได้รับแรงกดดันจากดัชนีดาวโจนส์ตลาดหุ้นนิวยอร์กที่ปิดร่วงลงกว่า 400 จุดเมื่อคืน เนื่องจากความวิตกกังวลเกี่ยวกับสงครามการค้าระหว่างสหรัฐและจีน
นอกจากนี้ ตลาดหุ้นนิวยอร์กยังได้รับแรงกดดันจากการร่วงลงอย่างหนักของหุ้นกลุ่มเทคโนโลยี โดยเฉพาะอย่างยิ่งหุ้นบริษัทเทคโนโลยีในกลุ่ม FAANG (เฟซบุ๊ก แอปเปิล อเมซอน เน็ตฟลิกซ์ และกูเกิล)
โดย ดัชนีเฉลี่ยอุตสาหกรรมดาวโจนส์ปิดที่ 23,644.19 จุด ร่วงลง 458.92 จุด หรือ -1.90% ดัชนี S&amp;P500 ปิดที่ 2,581.88 จุด ลดลง 58.99 จุด หรือ -2.23% และดัชนี Nasdaq ปิดที่ 6,870.12 จุด ลดลง 193.33 จุด หรือ -2.74%
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,115.48 จุด ลดลง 273.10 จุด, -1.28% ดัชนี SSE Composite ตลาดหุ้นจีนเปิดวันนี้ที่ 3,130.01 จุด ลดลง 33.17 จุด, -1.05% ดัชนี HSI ตลาดหุ้นฮ่องกงเปิดวันนี้ที่ 29,927.88 จุด ลดลง 165.50 จุด, -0.55% ดัชนี TAIEX ตลาดหุ้นไต้หวันเปิดวันนี้ที่ 10,837.54 จุด ลดลง 50.73 จุด, -0.47% ดัชนี KOSPI ตลาดหุ้นเกาหลีใต้เปิดวันนี้ที่ 2,422.26 จุด ลดลง 21.90 จุด, -0.90% ดัชนี FTSE STI ตลาดหุ้นสิงคโปร์เปิดวันนี้ที่ 3,405.31 จุด ลดลง 25.45 จุด, -0.74% ดัชนี FBMKLCI ตลาดหุ้นมาเลเซียเปิดวันนี้ที่ 1,853.50 จุด ลดลง 4.85 จุด, -0.26%
โดย นักลงทุนวิตกกังวลเกี่ยวกับสงครามการค้าระหว่างสหรัฐและจีน หลังจากล่าสุดรัฐบาลจีนได้ประกาศเรียกเก็บภาษีนำเข้าสินค้าต่างๆจากสหรัฐจำนวน 128 รายการ ซึ่งรวมถึงเนื้อหมูและผลไม้ โดยมีเป้าหมายที่จะตอบโต้สหรัฐที่ประกาศเรียกเก็บภาษีนำเข้าสินค้าจากจีนในช่วงก่อนหน้านี้
ทั้งนี้ จีนได้ตัดสินใจเรียกเก็บภาษีนำเข้าสินค้า 120 รายการจากสหรัฐ ซึ่งรวมถึงผลไม้และผลิตภัณฑ์ต่างๆที่เกี่ยวข้องกับผลไม้ ในอัตรา 15% และเรียกเก็บภาษีนำเข้าสินค้าอีก 8 รายการ ซึ่งรวมถึงเนื้อหมูและผลิตภัณฑ์ต่างๆที่เกี่ยวข้องกับเนื้อหมู ในอัตรา 25% เพื่อตอบโต้สหรัฐที่ประกาศเรียกเก็บภาษีนำเข้าเหล็กในอัตรา 25% และภาษีนำเข้าอลูมิเนียมในอัตรา 10% จากประเทศต่างๆ รวมถึงจีน นอกจากนี้ ประธานาธิบดีโดนัลด์ ทรัมป์ ยังได้ลงนามในคำสั่งเรียกเก็บภาษีนำเข้าสินค้าจากจีน วงเงิน 6 หมื่นล้านดอลลาร์ โดยกล่าวหาว่า จีนดำเนินนโยบายการค้าและการลงทุนที่ไม่เป็นธรรม ซึ่งรวมถึงการขโมยทรัพย์สินทางปัญญาจากสหรัฐ